Soylent Green

**Soylent Green** 1973ko Richard Fleischer estatubatuar zinema zuzendariaren zientzia fikziozko filma da, Harry Harrisonen *Make Room! Make Room!* eleberrian oinarritua. Charlton Heston, Leigh Taylor-Young, Edward G. Robinson eta Joseph Cotten aktoreek hartu zuten parte. Etorkizuneko distopia batean kokatuta dago, hondamendi ekologiko baten osteko New York gainpopulatuan.

Edward G. Robinson aktore mitikoak antzeztutako azken filma izan zen, handik gutxira hil baitzen. Bestalde, Charlton Hestonek bere helduaroan antzeztutako zientzia fikziozko hirugarren filma izan zen, *Planet of the Apes* (1968) eta *The Omega Man* (1971) filmen ondoren.

## Argumentua 
Filma 2022ko New York hiri gainpopulatuan girotuta dago. Hiriak 40 milioi biztanle ditu, denak ahal duten moduan bizirauten. Gehiengo pobre bat gutxiengo aberats baten menpe bizi da. Botere ekonomiko eta politiko osoa duten jabe aberatsek soilik eskura ditzakete barazkiak eta okela bezalako luxuak. Herritar gehienak, aldiz, etxerik gabe, kale-bazterretan edo eraikinetako eskailaretan lo eginez bizi dira. Jende gehiena *Soylent* korporazioak egiten dituen elikagai artifizialez elikatzen da, ia elikagai natural guztiak negutegi efektuaren ondorioz desagertu baitira. Munduko hiri guztiak egoera berean omen daude, eta debekatuta dago jatekoak ekoizten dituzten landetxeetara joatea. Merkatuan, bi elikagai mota daude: *soylent gorria* eta *soylent horia*. Berriki, *soylent berdea* izeneko produktua kaleratu da, agintarien eta enpresa ekoizlearen esanetan, planktonean oinarritua.

Robert Thorn (Charlton Heston), New Yorkeko polizia, "Sol" Roth (Edward G. Robinson) izeneko irakasle ohi zahar batekin bizi da, laguntzaile gisan harekin lan egiten duena. Solek gogoko du garai zaharrak gogora ekartzea, planetan mundu guztiarentzako janaria zegoenean. Artean ere jende gaiztoa egon arren, mundua ederragoa omen zen. Thorn hondamendi ekologikoa jazo ondorengo belaunaldikoa denez, ez die Solen kontu zaharrei jaramonik egiten, sinestezinak iruditzen zaizkiolako.

Egun batean, Thorni ustekabean egokituko zaio William R. Simonson (Joseph Cotten), *Soylent*eko akziodun nagusietako baten hilketa kasua ikertzea, hura bere apartamentuan hilik aurkitu dutenean: gorpua odol putzu baten erdian zegoen, buruan hainbat kolpe jasota. Lapur batek hil omen du, baina ez dirudi etxetik ezer eraman dutenik, eta Thornek susmo txarra haru dio. Gainera, halabeharrez-edo, lapurra sartu zenean Simonsonen bizkartzaina kanpoan zen eta eraikineko segurtasun-sistema hondatuta zegoen.

Etxean, jende gehienak eskuratu ezinak dituen gutizia eta zerbitzuak daude: idikia, barazkiak, fruta, whiskya, ur beroa eta xaboia, aire girotua... Thornek, horrelako egoeretan poliziek egin ohi duten moduan, ahal duen guztia beretzat hartu du, baita bi liburuki handi ere, ikerketa ozeanografiko baten ingurukoak.

Thornek Tab Fielding (Chuck Connors) bizkartzainari galdeketa egin ondoren, Shirl (Leigh Taylor-Young) neskarekin segitzen du, etxeko "hornigaia" edo "altzaria", hau da, nagusiaren sexu neskame modukoa.

Hurrengo egunean, Thornek etxean harrapatutako jan-edana Solekin elkarbanatu du. Orduan, Thorn adiskidearen istorioak aintzakotzat hartzen hasi da.

Thornek jakiten duenean Simonsonen bizkartzaina etxebizitza duin batean bizi dela "hornigai" beltz eder batekin, eta marrubi-marmelada bezalako gai izugarri garestiak erosteko nahiko diru baduela, bere susmoak areagotu zaizkio. Ikerketak bere aldetik daramatzan bitartean, Sol bi liburuki handi horiek zer informazio dakarten jakiten ahalegintzen da. Liburutegi batera doa bere adineko lagun batzuei galdetzera. Haiei esker, egia beldurgarri batez ohartu da. Nekatua eta atsekabetua, eta jadanik luzaroegi bizi izan dela iritzita, Sol Rothek *Etxea* izeneko lekura joatea erabaki du, bere bizitzari amaiera ematera: han, bezeroaren eskakizunei jarraituz, gaztaroko mundu ederreko irudiak erakutsi eta zaharrei bertan lasai hiltzeko modua eskaintzen zaie.

Thornek haren agur-gutuna aurkitu du etxean eta lasterka doa laguna salbatzera, baina berandu, Solek edabea hartua baitu. Hala ere, lagun zaharrarekin azken hitz batzuk trukatu ditu. Hil baino lehen, hiriko eraikin batera joatea eskatu dio Solek, handik frogak jaso eta egia jakin dadin. Thornek, Solen gorpuaren ibilbidea segituz, azkenean, hiriko giza gorpu guztien patua zein den dakusa: soylent berdea ekoizteko ekoizten dira. Simonsonen etxean aurkitutako bi liburukiek salatzen zutenez, ozeanoak lehortzen ari dira eta ez dago elikagaiak egiteko plaktonik.

Thornek, Soylenteko langileak atzetik dituela, haietako batzuk hil eta lantegitik ihes egitea lortu du, hiriko gorpuak jasotzen dituen kamioi batera igoz.

Bere eraikinaren atarira hurbiltzean, gizon batzuk zain dituela ohartu da. Telefono kabina batetik poliziaburuari laguntza eskatu dio, baina kaleaz beste aldetik gizonak tiroka hasi zaizkio. Tiroketa luze batean, Thornek Simonsonen bizkartzaina eta haren kideak banan banan hil ditu. Azken agerraldia jendez betetako eliza batean da. Zaurituta, poliziaburuari eta bertan dagoen jende guztiari *Soylent* enpresaren sekretua jakinarazi die. "Gizateria salbatu behar da!" dio oihuka, esku-ohe batean daramaten bitartean.

Filmaren amaierak benetako egoera zein den erakusten du, baina ez dio inolako konponbiderik ematen.

## Aktoreak 
* Charlton Heston - *Robert Thorn detektibea*
* Edward G. Robinson - *Solomon "Sol" Roth*
* Leigh Taylor-Young - *Shirl*
* Joseph Cotten - *William R. Simonson*
* Chuck Connors - *Tab Fielding*
* Brock Peters - *Hatcher*
* Paula Kelly - *Martha*
* Stephen Young - *Gilbert*
* Mike Henry - *Kulozik*
* Lincoln Kilpatrick - *apaiza*
* Roy Jenson - *Donovan*
* Leonard Stone - *Charles*
* Whit Bissell - *Santini gobernadiorea*
* Celia Lovsky - *true nagusia*
* Dick Van Patten - *lehen atezaina*

## Kanpo estekak 
* *Soylent Green* filmaren IMDBko fitxa ikusgai 
* *Soylent Green* iragarki edo trailerra ikusgai